Istomin Parijdagi “Rolan Garros” turnirini g‘alaba bilan boshladi

Fransiya poytaxti Parij shahrida tennis bo‘yicha o‘tkazilayotgan “Ulkan toj” turkumiga kiruvchi “Rolan Garros” turnirida O‘zbekiston sharafini himoya qilayotgan Denis Istomin yakkalik bahslarining birinchi bosqichida muvaffaqiyatga erishdi. Bu haqda O‘zbekiston Milliy Olimpiya qo‘mitasi matbuot xizmati xabar berdi.

Ukrainalik Sergey Staxovskiyga qarshi kechgan uchrashuvda 6:3, 6:4, 2:6, 6:3 hisobida zafar quchgan Denis, ikkinchi bosqichga chiqdi. Ushbu bosqichda Denis Istomin germaniyalik Filipp Kolshrayberga qarshi bahs yuritadi.
Germaniyalik tennischi dastlabki bosqichda ispaniyalik Pere Ribani 7:5, 6:4, 6:1 hisobida mag‘lub etdi.
Eslatib o‘tamiz, Denis Istomin 2014-yilning 18—24-may kunlari Germaniyaning Dyusseldorf shahrida o‘tkazilgan xalqaro turnirda Filipp Kolshrayber bilan yarim finalda to‘qnash kelgan va o‘shanda germaniyalik tennischi 6:2, 4:6, 6:4 hisobida g‘alaba qozongan edi.